Europos centrinio banko reglamentas (EB) Nr. 2174/2002
2002 m. lapkričio 21 d.
iš dalies keičiantis Reglamentą ECB/2001/13 dėl pinigų finansinių institucijų sektoriaus konsoliduoto balanso
(ECB/2002/8)
EUROPOS CENTRINIO BANKO VALDANČIOJI TARYBA,
atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos centrinio banko renkamos statistinės informacijos [1], ypač į jo 5 straipsnio 1 dalį ir 6 straipsnio 4 dalį,
kadangi:
(1) 2001 m. lapkričio 22 d. Reglamentas (EB) Nr. 2423/2001 (ECB/2001/13) dėl pinigų finansinių institucijų sektoriaus konsoliduoto balanso [2] su pataisymais, padarytais Reglamentu (EB) Nr. 993/2002 (ECB/2002/4) [3], reikalauja pranešti statistinius duomenis, susijusius su pinigų finansinių institucijų (PFI) balansais, pagal sandorio šalies rezidavimo vietą tam, kad būtų galima sukaupti pinigų junginius ir kitas likvidumo ir kreditavimo priemones, kurios galėtų neapimti PFI turto ir įsipareigojimų, nereziduojančių asmenų turimų dalyvaujančiose valstybėse narėse.
(2) Reglamentas (EB) Nr. 2423/2001 (ECB/2001/13) reikalauja duomenų, susijusių su įsipareigojimų straipsniu "pinigų rinkos fondo akcijos (vienetai)" (PRF akcijos (vienetai)), kurie pranešami tik kaip bendra suma, o ne pagal sandorio šalies rezidavimo vietą.
(3) Tam kad būtų sukaupti pinigų suvestiniai rodikliai, Europos centriniam bankui reikia duomenų apie PRF akcijų (vienetų) turėtojų klasifikavimą pagal rezidavimo vietą. Todėl būtina nustatyti tvarką, kurios laikydamiesi atskaitingieji subjektai nacionaliniams centriniams bankams teiktų atitinkamą statistinę informaciją. Nėra būtina rinkti duomenis apie PRF akcijų (vienetų) kainų perkainavimus, kadangi pinigų ir bankininkystės operacijų statistiniais tikslais šių instrumentų vertės pokyčiai laikomi į tą patį instrumentą reinvestuotomis palūkanomis.
(4) Užsiimant finansine veikla, apimančia PRF akcijas(vienetus), ir siekiant gauti visapusišką informaciją apie PFI balansus, būtina nustatyti tam tikrus atskaitomybės reikalavimus kitiems finansiniams tarpininkams, išskyrus draudimo korporacijas ir pensijų fondus (toliau - KFT) (S.123). Šiuo Reglamentu siekiant nustatyti statistinius atskaitomybės reikalavimus šiems tarpininkams, gali prireikti parengti atskaitingų KFT sąrašą,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2423/2001 (ECB/2001/13) iš dalies keičiamas taip:
1) 2 straipsnis iš dalies keičiamas taip:
pridedama 3 dalis:
"3. I priedo 1 dalies III skyriaus vi punkte faktiškai atsiskaitančius tarpininkus taip pat sudaro kiti finansiniai tarpininkai, išskyrus draudimo korporacijas ir pensijų fondus (toliau - KFT), kaip nustatyta Reglamento (EB) Nr. 2533/98 2 straipsnio 2 dalies a punkte. NCB šiems subjektams gali suteikti leidžiančias nukrypti nuostatas, jeigu reikalaujama statistinė informacija yra renkama iš kitų prieinamų šaltinių pagal I priedo 1 dalies III skyriaus vi punktą. Siekdami suteikti arba, jei būtina, atšaukti bet kurią leidžiančią nukrypti nuostatą, NCB, susitarę su ECB, nuo kiekvienų metų pradžios tinkamu laiku tikrina šios sąlygos įgyvendinimą. Šiame Reglamente NCB gali nustatyti ir palaikyti atsiskaitančių KFT sąrašą pagal I priedo 1 dalies III skyriaus vi punkte nustatytus principus.";
2) I priedo 1 dalies įvadas iš dalies keičiamas taip:
a) prieš paskutinę pastraipą įterpiama ši pastraipa:
"Kad būtų gauta visapusiška informacija apie PFI balansus, būtina nustatyti tam tikrus atskaitomybės reikalavimus apie kitus finansinius tarpininkus, išskyrus draudimo korporacijas ir pensijų fondus (toliau - KFT), kai jos užsiima finansine veikla, apimančia PFI akcijas (vienetus).";
b) paskutinė pastraipa pakeičiama taip:
"Šią statistinę informaciją nacionaliniai centriniai bankai (NCB) renka iš PFI ir iš KFT neviršydami I skyriaus 6 pastraipoje nustatytų ribų ir vadovaudamiesi nacionaline praktika, pagrįstomis suderintomis sąvokomis ir klasifikacijomis, nustatytomis šiame priede.";
3) I priedo 1 dalies I skyrius iš dalies keičiamas taip:
a) 6 pastraipos pabaigoje pridedamas šis sakinys:
"Pats PRF ar jam teisiškai atstovaujantys asmenys užtikrina bet kurios informacijos, kurios reikia PFI atskaitomybės reikalavimams patenkinti, pateikimą. Duomenys, kai dėl praktinių priežasčių tai yra būtina, gali būti efektyviai pateikiami bet kurio kito subjekto, kuris užsiima finansine veikla, apimančia PRF akcijas (vienetus), tokia, kaip depozitoriumai.";
b) pridedama 9 pastraipa:
"9. Šiame reglamente:
- "PRF registruotos akcijos (vienetai)"; reiškia PFR akcijas (vienetus), kurios vadovaujantis nacionalinės teisės aktais apskaitomos identifikuojant akcijų (vienetų) turėtojai, įtraukiant informaciją apie turėtojo rezidavimo vietą,
- "PRF savininko akcijos (vienetai)"; reiškia PFR akcijas (vienetus), kurios vadovaujantis nacionalinės teisės aktais nėra apskaitomos, identifikuojant akcijų (vienetų) turėtojus, arba apskaitomos, bet neįtraukiant informacijos apie turėtojo rezidavimo vietą.";
4) I priedo 1 dalies III skyrius iš dalies keičiamas taip:
įterpiamas vi punktas:
"vi) PRF akcijų (vienetų) turėtojų rezidavimo vieta
13a. Atskaitingieji subjektai kas mėnesį praneša bent duomenis apie PRF akcijų (vienetų), išleistų valstybių narių dalyvių PFI pagal vietos/kitų (valstybių narių dalyvių) valstybių narių dalyvių/likusio pasaulio valstybių paskirstymą, turėtojų rezidavimo vietą. Tai įgalins NCB pateikti ECB duomenis apie šio instrumento turėtojų rezidavimo vietą ir, siekiant sukaupti pinigų junginius, sudarys galimybę atskirti asmenis, kurie nėra valstybių narių dalyvių rezidentai.
13b. Vadovaudamiesi 4 straipsnio 4 dalimi NCB gali reikalauti duomenų apie papildomus paskirstymus, kurių neapima šio reglamento reikalavimai, įskaitant paskirstymus pagal sandorio šalių sektorius, valiutą arba terminus.
13c. Kiek tai susiję su registruotomis PRF akcijomis (vienetais), PRF leidėjai arba jiems teisiškai atstovaujantys asmenys, arba subjektai, nurodyti I priedo 1 dalies I skyriaus 6 pastraipoje, praneša duomenis apie mėnesiniame balanse atsispindinčių jų išleistų akcijų (vienetų), turėtojų rezidavimo vietą.
13d. Kiek tai susiję su savininko akcijomis (vienetais), atskaitingieji subjektai praneša duomenis apie PRF akcijų (vienetų) turėtojų rezidavimo vietos paskirstymą tokiu požiūriu, koks yra nustatytas atitinkamo NCB jam susitarus su ECB. Šis reikalavimas apribojamas vienu pasirinkimu ar kelių pasirinkimų deriniu, kurie priimami atsižvelgiant į atitinkamų rinkų organizavimą ir aptariamų valstybės (-ių) narės (-ių) nacionalinės teisės aktus. NCB ir ECB periodiškai tai prižiūri.
a) PRF leidėjai
PRF leidėjai arba jiems teisiškai atstovaujantys asmenys, arba subjektai, nurodyti I priedo 1 dalies I skyriaus 6 pastraipoje, praneša duomenis apie išleistų akcijų (vienetų) turėtojų paskirstymą pagal rezidavimo vietą. Jeigu PRF leidėjas negali tiesiogiai identifikuoti turėtojo rezidavimo vietos, atitinkamus duomenis jis praneša remdamasis prieinama informacija. Tokia informacija gali būti pateikiama tarpininko, kuris platina akcijas (vienetus), arba bet kurio kito subjekto, kuris dalyvauja leidžiant, superkant arba perduodant akcijas (vienetus).
b) PFI ir KFT kaip PRF akcijų (vienetų) saugotojai
Kaip atskaitingieji subjektai, PRI ir KFT, veikdamos kaip PRF akcijų (vienetų) saugotojos, praneša duomenis apie akcijų (vienetų), išleistų PRF rezidentų ir saugomų turėtojų vardu, arba kito tarpininko, taip pat veikiančio kaip saugotojo, turėtojų rezidavimo vietos paskirstymą. Ši pasirinkimo teisė taikoma, jeigu tenkinamos šios sąlygos. Pirma, saugotojas atskiria turėtojų vardu saugomas PRF akcijas (vienetus) nuo tų, kurios saugomos kitų saugotojų vardu. Antra, dauguma PRF akcijų (vienetų) yra saugomos vietos rezidentų institucijų, kurios yra klasifikuojamos kaip finansiniai tarpininkai (PRI arba KFTF).
c) PFI ir KFT kaip rezidentų operacijų, apimančių PFI rezidentų akcijas (vienetus), su nerezidentais atskaitingieji subjektai
PFI ir KFT, veikdamos kaip rezidentų operacijų su nerezidentais, apimančias PRF rezidentų akcijų (vienetų) atskaitingos tarpininkės, praneša duomenis apie PRF turėtojo arba kito tarpininko vardu išleistų akcijų (vienetų), kuriomis jie prekiauja turėtojo arba kito tarpininko, dalyvaujančio šioje operacijoje, vardu, turėtojų rezidavimo vietos paskirstymą. Ši pasirinkimo teisė taikoma, jeigu tenkinamos šios sąlygos. Pirma, atskaitomybės apimtis yra visapusiška, t. y. iš esmės apimanti visas operacijas, kurias vykdo atskaitingieji subjektai. Antra, yra pateikiami tikslūs duomenys apie pirkimus ir pardavimus, įvykdytus su valstybėse narėse dalyvėse nereziduojančiais asmenimis. Trečia, tų pačių akcijų (vienetų) išleidimo vertės ir išpirkimo vertės skirtumai, atskaičius mokesčius, yra minimalūs. Ketvirta, valstybėse narėse dalyvėse nereziduojančių asmenų turimas išleistų akcijų (vienetų) kiekis yra nedidelis. Jeigu atskaitingasis subjektas negali tiesiogiai identifikuoti turėtojo rezidavimo vietos, jis atitinkamus duomenis praneša remdamasis prieinama informacija.
13e. Jeigu registruotos akcijos (vienetai) arba savininko akcijos (vienetai) yra išleistos pirmą kartą arba jeigu rinkos plėtra reikalauja keisti pasirinkimą arba pasirinkimų derinį, NCB gali vieneriems metams suteikti leidžiančias nukrypti nuostatas nuo 13 c ir d pastraipose nustatytų reikalavimų.";
5) I priedo 2 dalies 1 lentelė (Atsargos) iš dalies keičiama taip:
a) 10 eilutė (PRF akcijos (vienetai)) pakeičiama šio reglamento priede nurodyta eilute;
b) pridedama 6 išnaša, susijusi su 10 eilute (PRF akcijos (vienetai)):
"Duomenims pagal šį straipsnį gali būti taikomos skirtingos statistikos rinkimo procedūros, kaip tai nuspręsta NCB vadovaujantis 1 dalyje III skyriuje esančiomis taisyklėmis.";
6) V priedas iš dalies keičiamas taip:
pridedama 7 pastraipa:
"7. Nuo 2003 m. gegužės 1 d. iki 2003 m. gruodžio 31 d. mėnesiniai duomenys apie PRF akcijų (vienetų), išleistų valstybių narių dalyvių PFI pagal vietos, kitų valstybių narių dalyvių ir likusio pasaulio šalių, paskirstymą, akcijų turėtojus gali būti pranešami ECB vėluojant iki kito mėnesio, einančio po mėnesio, su kuriuo susiję duomenys, 15 darbo dienos pabaigos. Siekdami nepraleisti paskutinio termino nacionaliniai centriniai bankai nusprendžia, kada jiems reikia gauti duomenis iš atskaitingųjų subjektų.".
2 straipsnis
Šis reglamentas įsigalioja 2003 m. gegužės 1 d.
Priimta Frankfurte prie Maino, 2002 m. lapkričio 21 d.